《前有尊酒行》
宋代·王称

前有尊酒，我为君寿。有瑟在筵，有螯在手。青年既阻，白发被首。

于今不乐，古人奚有。自昔有言，俟河之清。人寿几何，云胡不零。

起舞傞傞，侧弁以俄。弗鼓缶而歌，恐大耋之蹉跎。

秋露如玉，下被庭绿。良夜未央，胡不秉烛。东陵死利，西山死名。

庄周放达，禹稷躬耕。吾诚何暇以论此，前有尊酒君须倾。

作者简介：眉州人，字季平。王赏子。累官承议郎知龙州。刻意史学，搜采北宋太祖至钦宗九朝事迹为《东都事略》，孝宗淳熙中洪迈修四朝国史时奏进，特授直秘阁。宁宗庆元间官至吏部郎中。又有《西夏事略》。